Aalborg har været værtsby for Royal Run siden 2018, hvor løbet første gang blev afviklet, men nu er det slut.

Den femte udgave af Royal Run løber af stablen den 29. maj 2023. Nordjyderne skal dog spejde langt efter kronprinsparret. For som noget nyt har de nemlig valgt at se bort fra Aalborg som en værtsbyerne. I stedet får byerne Herning, Aabenraa, Nyborg og Nykøbing Falster royalt besøg. Det samme gør København/Frederiksberg, som er den eneste genganger på listen. - Det er meget spændende at kunne udvide Royal Run-familien med fire helt nye byer. Royal Run er et motionsløb, hvor alle kan være med, og med Herning, Aabenraa, Nyborg og Nykøbing Falster med som nye værtsbyer, håber vi, at vi kan give endnu flere lyst til at opleve, hvad det giver at bevæge sig sammen og gøre det til en kæmpe folkefest, siger Jens Otto Størup, der er administrerende direktør i DGI og medlem af Royal Runs styregruppe. I 2022 løb kronprins Frederik den korteste rute af Royal Run i Aalborg, nemlig one mile eller 1,6 kilometer. Omtrent 10.000 snørrede skoene sammen med ham sidste år. Løbet blev indledt i 2018, da kronprins Frederik fyldte 50 år, og i den forbindelse inviterede han hele Danmark med på løbetur. Aabenraa og Herning har kapacitet til at tage imod 15.000 løbere i 2023, mens Nyborg og Nykøbing Falster kan få plads til 10.000 på startstregen. I København/Frederiksberg kan 40.000 løbe med.